REGOLAMENT (KE) Nru 458/2007 TAL-PARLAMENT EWROPEW U TAL-KUNSILL
tal-25 ta' April 2007
dwar is-sistema Ewropea ta' l-istatistika integrata tal-ħarsien soċjali (ESSPROS)
(Test b’rilevanza għaż-ŻEE)
IL-PARLAMENT EWROPEW U L-KUNSILL TA’ L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 285 (1) tiegħu,
Wara li kkunsidraw il-proposta tal-Kummissjoni,
Wara li kkunsidraw l-opinjoni tal-Kumitat Ekonomiku u Soċjali Ewropew (1),
Filwaqt li jaġixxu skond il-proċedura stabbilita fl-Artikolu 251 tat-Trattat (2),
Billi:
(1)
L-Artikolu 2 tat-Trattat jirreferi għall-promozzjoni ta’ livell għoli ta’ ħarsien soċjali bħala wieħed mill-kompiti tal-Komunità.
(2)
Il-Kunsill Ewropew ta’ Liżbona ta’ Marzu 2000 ta spinta lil proċess ta’ skambju bejn l-Istati Membri tal-politika dwar il-modernizzar tas-sistemi tal-ħarsien soċjali.
(3)
Ġie stabbilit Kumitat ta’ Ħarsien Soċjali bid-Deċiżjoni tal-Kunsill 2004/689/KE (3) sabiex iservi bħala strument għal skambju kooperattiv bejn il-Kummissjoni u l-Istati Membri dwar l-immodernizzar u t-titjib tas-sistemi tal-ħarsien soċjali.
(4)
Permezz tal-komunikazzjoni tas-27 ta' Mejju 2003, il-Kummissjoni tiddeskrivi strateġija għar-razzjonalizzazzjoni tal-proċessi ta’ koordinazzjoni miftuħa fil-qasam tal-politika soċjali bil-għan li ssaħħaħ il-pożizzjoni tal-ħarsien u ta’ l-inklużjoni soċjali fl-ambitu ta' l-istrateġija ta’ Liżbona. Fl-20 ta’Ottubru 2003, il-Kunsill ftiehem li r-razzjonalizzazzjoni għandha sseħħ mill-2006 'l quddiem. F’dan il-kuntest, ir-Rapport Konġunt annwali sar l-istrument ewlieni ta' rappurtaġġ, bil-missjoni li jiġbor flimkien ir-riżultati analitiċi prinċipali u l-messaġġi politiċi relatati kemm mal-Metodu Miftuħ ta' Koordinazzjoni (OMC) fl-oqsma differenti fejn dan jiġi applikat kif ukoll ma’ kwistjonijiet trasversali fil-ħarsien soċjali.
(5)
L-OMC poġġa enfasi ġdida fuq il-bżonn ta’ statistika fil-qasam tal-ħarsien soċjali li tkun puntwali, affidabbli u paragunabbli. B’mod partikolari, statistika paragunabbli fuq il-ħarsien soċjali tiġi użata fir-Rapporti Konġunti annwali.
(6)
Il-Kummissjoni (Eurostat) diġà qiegħda tiġbor data dwar il-ħarsien soċjali mingħand l-Istati Membri fuq bażi annwali u volontarja. Din il-prattika saret waħda stabbilita fl-Istati Membri u hija bbażata fuq prinċipji ta' metodoloġija komuni mfasslin biex jiżguraw il-paragunabbilità tad-data.
(7)
Il-produzzjoni ta' statistika speċifika tal-Komunità hija kkontrollata bir-regoli speċifikati fir-Regolament tal-Kunsill (KE) Nru 322/97 tas-17 ta' Frar 1997 dwar l-Istatistika tal-Komunità (4).
(8)
Il-miżuri neċessarji għall-implimentazzjoni ta’ dan ir-Regolament għandhom jiġu addottati skond d-Deciżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta’ implimentazzjoni konferiti lill-Kummissjoni (5).
(9)
B'mod partikolari, għandhom jiġu konferiti fuq il-Kummissjoni setgħat sabiex tiddeċiedi dwar l-ewwel sena li għaliha għandha tinġabar id-data sħiħa dwar il-benefiċċji netti tal-ħarsien soċjali. Għandhom jiġu konferiti fuq il-Kummissjoni wkoll setgħat sabiex tadotta miżuri relatati mal-klassifikazzjoni dettaljata tad-data koperta, id-definizzjonijiet li għandhom jintużaw u ma' l-aġġornar tar-regoli dwar id-disseminazzjoni. Billi dawk il-miżuri għandhom applikazzjoni ġenerali u huma maħsuba biex jemendaw l-elementi mhux essenzjali ta' dan ir-Regolament u biex jissuplimentawh biż-żieda ta' elementi ġodda mhux essenzjali, humagħandhom jiġu adottati skond il-proċedura regolatorja bi skrutinju prevista fl-Artikolu 5a tad-Deċiżjoni 1999/468/KE.
(10)
Peress li l-għan ta' dan ir-Regolament, jiġifieri l-ħolqien ta' standards komuni għall-istatistika li jippermettu l-produzzjoni ta' data armonizzata, ma jistax jintlaħaq biżżejjed mill-Istati Membri u jista' għalhekk jintlaħaq aħjar fil-livell tal-Komunita', il-Komunità tista' tadotta miżuri, skond il-prinċipju ta' sussidjarjetà kif stabbilit fl-Artikolu 5 tat-Trattat. Skond il-prinċipju ta' proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu meħtieġ sabiex jintlaħaq dak il-għan.
(11)
Hemm kooperazzjoni eżistenti ma' l-Organizzazzjoni għall-Kooperazzjoni u għall-Iżvilupp Ekonomiċi fil-qasam ta' benefiċċji netti tal-ħarsien soċjali.
(12)
Wara li kkonsultaw il-Kumitat tal-Programm ta' l-Istatistika stabbiliti bid-deċiżjoni tal-Kunsill 89/382/KEE, Euratom (6),
ADOTTAW DAN IR-REGOLAMENT:
Artikolu 1
Is-suġġett
L-għan ta' dan ir-Regolament huwa li jistabbilixxi s-sistema Ewropea ta’ statistika integrata tal-ħarsien soċjali (minn hawn ’il quddiem imsejħa “ESSPROS”) billi jipprovdi:
(a)
qafas ta’ metodoloġija ibbażat fuq standards komuni, definizzjonijiet, klassifikazzjonijiet u regoli tal-kontabilità li għandu jintuża għall-ġbir ta’ l-istatistika fuq bażi paragunabbli għall-benefiċċju tal-Komunità;
u
(b)
skadenzi għat-trażmissjoni ta’ statistika miġbura f’konformità ma’ ESSPROS.
Artikolu 2
Definizzjonijiet
Għall-għan ta’ dan ir-Regolament, id-definizzjonijiet li ġejjin għandhom japplikaw
(a)
“L-istatistika tal-Komunità” għandu jkollha t-tifsira assenjata lilha fl-Artikolu 2 tar-Regolament (KE) Nru 322/97;
(b)
“Ħarsien soċjali”: l-interventi kollha minn korpi pubbliċi jew privati, intenzjonati biex iħaffu l-piż ta’ sett definit ta’ riskji jew bżonnijiet minn fuq l-unitajiet domestiċi u fuq l-individwi, sakemm ma hemmx involuti la arranġament simultanju reċiproku u lanqas individwali. Il-lista ta’ riskji jew bżonnijiet li jistgħu jwasslu għal ħarsien soċjali hija, skond l-intendiment ġenerali, kif ġej: il-mard u/jew kura tas-saħħa; id-diżabilità; l-anzjanità, tas-superstiti, il-familja/tfal; il-qagħad, l-akkomodazzjoni, u l-esklużjoni soċjali li mhix klassifikata x’imkien ieħor;
(c)
“Skema ta’ ħarsien soċjali”: ġabra distinta ta’ regoli, megħjuna minn unità istituzzjonali jew aktar, li tikkontrolla l-provvista ta' benefiċċji tal-ħarsien soċjali u l-finanzjament tagħhom;
(d)
“Benefiċċji ta' ħarsien soċjali”: trasferimenti, f’forma ta’ flus kontanti jew in natura, minn skemi ta’ ħarsien soċjali lil familji u individwi biex itaffulhom il-piż ta' wieħed jew aktar mir-riskji jew bżonnijiet definiti;
(e)
“Benefiċċji fiskali”: ħarsien soċjali pprovdut fil-forma ta’ serħan mit-taxxa li kieku ġew ipprovduti f’forma ta’ flus kontanti, kienu jiġu definiti bħala benefiċċji tal-ħarsien soċjali. Serħan mit-taxxa li jinkoraġġixxi l-provvista ta’ ħarsien soċjali jew pjanijiet ta’ assigurazzjoni privata huma esklużi;
(f)
“benefiċċji netti tal-ħarsien soċjali”: il-valur tal-benefiċċji tal-ħarsien soċjali, esklużi t-taxxi u l-kontribuzzjonijiet soċjali mħallsin minn min jirċievi l-benefiċċji, miżjudin bil-valur ta’ benefiċċji fiskali.
Artikolu 3
Il-kamp ta' applikazzjoni tas-sistema
1. L-istatistika relatata mas-sistema prinċipali ESSPROS għandha tkopri l-flussi finanzjarji fir-rigward ta’ l-infiq u d-dħul tal-ħarsien soċjali.
Din id-data għandha tiġi trażmessa fuq livell ta’ skemi ta’ ħarsien soċjali. Għal kull skema għandhom jiġu provduti l-infiq u d-dħul dettaljati skond il-klassifikazzjoni ta’ ESSPROS.
Għal data kwantitattiva skond l-iskema u skond benefiċċji dettaljati, id-data li għandha tiġi trażmessa, b’referenza għall-klassifikazzjoni aggregata, u l-arranġamenti għall-forniment u għad-disseminazzjoni ta’ data huma stabbiliti fil-punt 1 ta' l-Anness I. Għal informazzjoni kwalitattiva skond skemi u benefiċċji dettaljati, is-suġġetti koperti u l-arranġamenti għall-forniment tad-data, l-aġġornar ta' informazzjoni kwalitattiva u d-disseminazzjoni huma stabbiliti fil-punt 2 ta' l-Anness I.
L-ewwel sena li għaliha tinġabar d-data għandha tkun l-2008.
2. Flimkien mas-sistema prinċipali ESSPROS, għandhom jiġu miżjudin moduli li jkopru data supplimentari ta’ informazzjoni statistika dwar benefiċjarji tal-pensjoni u benefiċċji netti tal-ħarsien soċjali.
Artikolu 4
Modulu dwar il-benefiċjarji tal-pensjoni
1. Modulu dwar il-benefiċjarji tal-pensjoni għandu jiġi miżjud mas-sistema prinċipali mill-ewwel sena ta’ ġbir ta’ data taħt dan ir-Regolament. Is-suġġetti li għandhom jiġu koperti u l-arranġamenti għall-forniment u t-tixrid tad-data huma stabbiliti fl-Anness II.
2. L-ewwel sena li għaliha tinġabar id-data għandha tkun l-2008.
Artikolu 5
Modulu dwar benefiċċji netti tal-ħarsien soċjali.
1. Bil-għan li jiġi introdott modulu dwar il-benefiċċji netti tal-ħarsien soċjali, il-ġbir bi prova ta' data għas-sena 2005 għandu jitwettaq fl-Istati Membri kollha sa l-aħħar ta' l-2008. Is-suġġetti li għandhom jiġu koperti u l-arranġamenti għall-forniment tad-data huma stabbiliti fl-Anness III.
2. Fuq il-bażi ta' sintesi ta’ din il-ġabra ta’ data nazzjonali bi prova, u sakemm ir-riżultat tal-maġġoranza kbira ħafna ta' dawn l-istudji bi prova jkun pożittiv, il-miżuri relatati mat-tnedija tal-ġbir sħiħ ta' data rigward dan il-modulu, għandhom jiġu adottati skond il-proċedura regolatorja bi skrutinju msemmija fl-Artikolu 8(3). It-tnedija ta' tali ġabra ta' data sħiħa għandu jsir mhux qabel l-2010.
Artikolu 6
Sorsi ta’ data
L-istatistika tal-ħarsien soċjali għandha tkun ibbażata fuq is-sorsi ta’ data li ġejjin, skond id-disponibilità tagħhom fl-Istati Membri u skond il-liġijiet u l-prattiċi nazzjonali:
(a)
reġistri u sorsi amministrattivi oħrajn;
(b)
stħarriġ;
(ċ)
estimi.
Artikolu 7
Arranġamenti għall-implimentazzjoni
1. L-arranġamenti għall-implimentazzjoni ta’ dan ir-Regolament għandhom iqisu r-riżultati ta' analiżi tal-benefiċċji a paragun ta' l-ispejjeż u għandhom jikkonċernaw is-sistema prinċipali ta' ESSPROS, kif stabbilit fl-Anness I, il-modulu dwar il-benefiċarji ta' pensjoni kif stabbilit fl-Anness II u l-modulu dwar il-Benefiċċji Netti tal-Ħarsien Soċjali kif imsemmi fl-Artikolu 5.
2. Il-miżuri relatati mal-format għat-trażmissjoni tad-data, mar-riżultati li għandhom jiġu trażmessi u mal-kriterji għall-kejl tal-kwalità għandhom jiġu adottati skond il-proċedura regolatorja msemmija fl-Artikolu 8(2).
3. Il-miżuri dwar id-deċiżjoni fir-rigward ta' l-ewwel sena li għaliha għandha tinġabar id-data sħiħa, il-miżuri relatati mal-klassifikazzjoni dettaljata tad-data koperta, mad-definizzjonijiet li se jintużaw u ma' l-aġġornar tar-regoli dwar it-tixrid, għandhom jiġu adottati skond il-proċedura regolatorja bi skrutinju msemmija fl-Artikolu 8(3). Dawn il-miżuri huma mfassla biex jiġu emendati l-elementi mhux essenzjali ta' dan ir-Regolament, inter alia billi jissupplimentawh.
Artikolu 8
Proċedura
1. Il-Kummissjoni għandha tiġi megħjuna mill-Kumitat tal-Programm ta' l-Istatistika stabbilit bid-Deċiżjoni 89/382/KEE, Euratom.
2. Meta ssir referenza għal dan il-paragrafu, għandhom japplikaw l-Artikoli 5 u 7 tad-Deċiżjoni 1999/468/KE, b'kont meħud tad-dispożizzjonijiet ta’ l-Artikolu 8 tiegħu.
Il-perjodu stabbilit fl-Artikolu 5(6) tad-Deċiżjoni 1999/468/KE għandu jiġi ffissat għal tliet xhur.
3. Meta ssir referenza għal dan il-paragrafu, għandhom japplikaw l-Artikoli 5a(1) sa (4) u l-Artikolu 7 tad-Deċiżjoni 1999/468/KE, wara li jiġu kkunsidrati d-dispożizzjonijiet ta’ l-Artikolu 8 tagħha.
Artikolu 9
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Strasburgu, 25 ta’ April 2007.